DĖL PANEVĖŽIO RAJONO SAVIVALDYBĖS VIEŠOSIOSE ERDVĖSE ĮRENGTŲ VAIZDO STEBĖJIMO KAMERŲ NAUDOJIMO IR VAIZDO DUOMENŲ TVARKYMO TVARKOS APRAŠO PATVIRTINIMO

2023 m. gruodžio 22 d. Nr. A-512

Panevėžys

Vadovaudamasis Lietuvos Respublikos vietos savivaldos įstatymo 29 straipsnio 8 dalies 2 punktu, Lietuvos Respublikos asmens duomenų teisinės apsaugos įstatymu, įgyvendindamas 2016 m. balandžio 27 d. Europos Parlamento ir Tarybos reglamentą (ES) 2016/679dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB:

1. T v i r t i n u Panevėžio rajono savivaldybės viešosiose erdvėse įrengtų vaizdo stebėjimo kamerų naudojimo ir vaizdo duomenų tvarkymo tvarkos aprašą (pridedama).

2. S k i r i u atsakingais darbuotojais:

2.1. (duomenys neskelbtini), Panevėžio rajono savivaldybės administracijos Informacinių technologijų skyriaus vyriausiąjį specialistą, atsakingu už vaizdo įrašų administravimą, kontrolę ir vaizdo stebėjimo įrangą Panevėžio rajono savivaldybėje;

2.2. Panevėžio rajono savivaldybės administracijos seniūnijų seniūnus arba jų pavaduotojus atsakingais už vaizdo įrašų administravimą ir kontrolę seniūnijos teritorijoje.

Šis įsakymas skelbiamas Teisės aktų registre ir gali būti skundžiamas Lietuvos Respublikos administracinių bylų įstatymo nustatyta tvarka.

Savivaldybės administracijos direktorius Eugenijus Lunskis

PATVIRTINTA

Panevėžio rajono savivaldybės

administracijos direktoriaus

2023 m. gruodžio 22 d. įsakymu Nr. A-512

**PANEVĖŽIO RAJONO SAVIVALDYBĖS VIEŠOSIOSE ERDVĖSE ĮRENGTŲ VAIZDO STEBĖJIMO KAMERŲ NAUDOJIMO IR VAIZDO DUOMENŲ TVARKYMO TVARKOS APRAŠAS**

1. Panevėžio rajono savivaldybės viešosiose erdvėse įrengtų vaizdo stebėjimo kamerų naudojimo ir vaizdo duomenų tvarkymo tvarkos aprašas (toliau – Aprašas) nustato Panevėžio rajono savivaldybės viešųjų erdvių stebėjimą vaizdo kameromis ir vaizdo įrašymo, saugojimo, peržiūrėjimo, perkėlimo bei naudojimo tvarką.

2. Šis aprašas parengtas vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL 2016 L 119, p. 1) (toliau – Reglamentas), Lietuvos Respublikos asmens duomenų teisinės apsaugos įstatymu (toliau – ADTAĮ) ir kitais teisės aktais, reglamentuojančiais asmens duomenų tvarkymą.

3. Apraše vartojamos sąvokos:

3.1. **Administracijos atsakingas darbuotojas** – Panevėžio rajono savivaldybės administracijos direktoriaus įsakymu paskirti asmenys, atsakingi už Panevėžio rajono savivaldybės administracijos turimų vaizdo įrašų administravimą, kontrolę ir vaizdo stebėjimo įrangą.

3.2. **Duomenų valdytojas** – Panevėžio rajono savivaldybės administracija, juridinio asmens kodas 188774594, buveinės adresas Vasario 16-osios g. 27, 35185 Panevėžys (toliau – Administracija).

3.3. **Duomenų subjektas** – vaizdo stebėjimo kameromis užfiksuotas fizinis asmuo, kurio tapatybę galima identifikuoti pagal vaizdo įraše užfiksuoto atvaizdo apimtį (veidą, ūgį, kūno sudėjimą ir pan.).

3.4. **Vaizdo stebėjimo sistema** (toliau – Sistema) – sistema, kurią sudaro Panevėžio rajono teritorijoje įrengtos vaizdo stebėjimo kameros, vaizdo įrašymo įrenginiai, duomenų laikmenos, kuriose saugomi vaizdo įrašai, serverinė ir duomenų perdavimo linijos.

3.5. **Vaizdo stebėjimas –** vaizdo įrašų, susijusių su fiziniu asmeniu (toliau – vaizdo duomenys), tvarkymas naudojant Apraše nurodytą Sistemą.

3.6. **Vaizdo stebėjimo vieta** – vaizdo kameromis stebima teritorija, nurodyta Aprašo 1 priede.

4. Kitos Apraše vartojamos sąvokos suprantamos taip, kaip jos apibrėžtos Reglamente ir kituose teisės aktuose.

**II SKYRIUS**

**VAIZDO STEBĖJIMO TIKSLAS IR APIMTIS**

5. Panevėžio rajono savivaldybės viešosiose erdvėse vykdomo vaizdo stebėjimo tikslai:

5.1. Panevėžio rajono savivaldybės administracija vaizdo stebėjimą vykdo viešosios tvarkos užtikrinimo, asmenų ir turto saugumo bei teisės pažeidimų prevencijos tikslais.

6. Panevėžio rajono savivaldybės viešosiose erdvėse vaizdo stebėjimas yra vykdomas nuolat. Vaizdo stebėjimo vietos nurodytos Aprašo 1 priede.

7. Vaizdo stebėjimo kameros įrengiamos apsvarsčius kiekvienos planuojamos vaizdo stebėjimo vietos stebėjimo vaizdo kameromis būtinybę ir reikalingumą (materialinių, kultūrinių vertybių buvimo vieta, anksčiau įvykusių incidentų aplinkybės ir kitos svarbios priežastys).

8. Vaizdo stebėjimo kameros įrengiamos taip, kad vaizdo stebėjimas nebūtų vykdomas didesnėje teritorijoje, nei yra nurodyta Aprašo 1 priede.

9. Vykdant vaizdo stebėjimą viešosiose vietose draudžiama:

9.1. stebėti vaizdą slaptomis vaizdo kameromis;

9.2. įrengti ir eksploatuoti įrengtas vaizdo stebėjimo kameras, kad į jų stebėjimo lauką patektų gyvenamoji patalpa ir (arba) jai priklausanti privati teritorija ar įėjimas į ją, taip pat aplinkinių įmonių ir įstaigų teritorijos, kuriose lankosi asmenys, išskyrus įstatymų ir kitų teisės aktų numatytus atvejus.

10. Administracijos direktoriaus paskirtas Administracijos atsakingas darbuotojas turi užtikrinti, kad prieš patenkant į vaizdo stebėjimo vietos teritoriją, duomenų subjektui būtų aiškiai ir tinkamai pateikiama ši informacija (Aprašo 2 priedas):

10.1. informacija apie vykdomą vaizdo stebėjimą;

10.2. vykdomo vaizdo stebėjimo tikslas;

10.3. duomenų valdytojo pavadinimas, juridinio asmens kodas, kontaktinė informacija (adresas, el. paštas ar telefono ryšio numeris);

10.4. kita papildoma informacija (pagal poreikį), kad būtų užtikrintas teisėtas vaizdo duomenų tvarkymas nepažeidžiant duomenų subjekto teisių.

**III SKYRIUS**

**DUOMENŲ VALDYTOJO TEISĖS IR PAREIGOS**

11. Vaizdo stebėjimo duomenis turi teisę tvarkyti Administracijos paskirti atsakingi darbuotojai.

12. Valdytojo teisės:

12.1. rengti ir priimti vidaus teisės aktus, reglamentuojančius vykdomą viešųjų erdvių stebėjimą;

12.2. priimti sprendimus dėl vaizdo duomenų teikimo duomenų subjektams ir (ar) tretiesiems asmenims;

12.3. paskirti darbuotoją, atsakingą už turimų vaizdo įrašų administravimą, kontrolę ir vaizdo stebėjimo įrangą.

13. Valdytojo pareigos:

13.1. užtikrinti Reglamente, Lietuvos Respublikos asmens duomenų teisinės apsaugos įstatyme, Apraše ir kituose teisės aktuose, reglamentuojančiuose asmens duomenų tvarkymą, nustatytų asmens duomenų tvarkymo reikalavimų laikymąsi;

13.2. įgyvendinti duomenų subjekto teises ADTAĮ, Reglamento ir Aprašo nustatyta tvarka;

13.3. užtikrinti asmens duomenų saugumą ir įgyvendinti tinkamas organizacines ir technines asmens duomenų saugumo priemones;

13.4. esant poreikiui pasitelkti tik tokius duomenų tvarkytojus, kurie užtikrintų tinkamas technines ir organizacines vaizdo duomenų apsaugos priemones, ir su jais sudaryti sutartis.

14. Duomenų valdytojas atlieka šias funkcijas:

14.1. nustato vaizdo stebėjimo tikslą ir apimtį;

14.2. koordinuoja įrangos ir informacinių sistemų įsigijimo ir montavimo / diegimo darbus;

14.3. nustato ir administruoja prieigos teisių ir įgaliojimų tvarkyti vaizdo duomenis suteikimo, keitimo ir naikinimo tvarką;

14.4. vadovaudamiesi Reglamento nuostatomis duomenų subjektams teikia vaizdo išrašus;

14.5. vykdo kitas funkcijas, reikalingas įgyvendinti Aprašo 12–14 punktuose nurodytas duomenų valdytojo teises ir pareigas.

15. Atsakingi darbuotojai privalo:

15.1. būti susipažinę ir laikytis pagrindinių vaizdo duomenų tvarkymo principų bei konfidencialumo ir saugumo reikalavimų, įtvirtintų Reglamente, Apraše ir kituose asmens duomenų tvarkymą ir apsaugą reglamentuojančiuose teisės aktuose;

15.2. užtikrinti, kad į vaizdo stebėjimo vietos teritoriją nepatektų gyvenamosios patalpos, įėjimo į jas vietos, joms priklausančios privačios teritorijos, patalpos, kuriose asmenys pagrįstai tikisi absoliučios privatumo apsaugos;

15.3. imtis priemonių, kad būtų užkirstas kelias atsitiktiniam ar neteisėtam vaizdo duomenų sunaikinimui, pakeitimui, atskleidimui, taip pat bet kokiam kitam neteisėtam tvarkymui, saugoti vaizdo duomenų įrašymo įrenginiuose esančius duomenis;

15.4. neatskleisti, neperduoti vaizdo duomenų ir nesudaryti sąlygų bet kokiomis priemonėmis susipažinti su vaizdo duomenimis tam teisės neturintiems asmenims.

**IV SKYRIUS**

**VAIZDO STEBĖJIMO DUOMENŲ TVARKYMAS**

16. Stacionariomis ir mobiliomis vaizdo stebėjimo kameromis užfiksuotas vaizdas skaitmeniniu būdu įrašomas į vaizdo įrašymo įrenginio vidinį kietąjį diską (HDD) arba atminties korteles.

17. Stacionarių vaizdo kamerų vaizdo stebėjimo duomenys vaizdo įrašymo įrenginiuose saugomi nuo 10 iki 20 kalendorinių dienų (1 priedas).

18. Vaizdo įrašymo įrenginiai automatiškai ištrina seniausius vaizdo įrašus, o į atsilaisvinusią vietą įrašo naujausią vaizdo srautą.

19. Jeigu vaizdo stebėjimo duomenys naudojami kaip įrodymai civilinėje, administracinėje ar baudžiamojoje byloje ar kitais įstatymų nustatytais atvejais, vaizdo stebėjimo duomenys gali būti saugomi tiek, kiek reikalinga šiems duomenų tvarkymo tikslams pasiekti, ir yra sunaikinami nedelsiant, kai tampa nebereikalingi.

20. Vaizdo įrašai daromi be garso.

**V SKYRIUS**

**VAIZDO STEBĖJIMO DUOMENŲ TEIKIMAS**

21. Duomenų subjekto rašytiniu prašymu, pateikus asmens tapatybę patvirtinantį dokumentą, arba teisės aktų nustatyta tvarka vaizdo įrašas (kopija) gali būti išduodamas:

21.1. jeigu jis yra išsaugotas;

21.2. jeigu jame nėra užfiksuoti tretieji asmenys.

22. Įgyvendinant duomenų subjekto teisę susipažinti su savo asmens duomenimis, turi būti užtikrinama trečiųjų asmenų teisė į privatumą ir duomenų apsaugą. Duomenų subjektui susipažįstant su vaizdo įrašu, jeigu jame matomi tretieji asmenys, kurių tapatybė gali būti nustatyta, ar kita informacija, kuri gali pažeisti trečiųjų asmenų privatumą (pavyzdžiui, vaizdo įraše matomas transporto priemonės valstybinis numeris), šie vaizdai turi būti retušuoti ar kitais būdais panaikinama galimybė identifikuoti trečiuosius asmenis. Jei nėra galimybės įgyvendinti šiame punkte nurodytų priemonių, užtikrinančių trečiųjų asmenų teisę į privatų gyvenimą, vaizdo įrašas duomenų subjektui neteikiamas.

23. Duomenų subjekto prašymas gali būti netenkinamas įstatymų nustatytais atvejais. Administracija, atsisakydama tenkinti duomenų subjekto prašymą, duomenų subjektui pateikia tokio atsisakymo motyvus ir nurodo atsisakymo pateikti informaciją apskundimo tvarką.

24. Vaizdo stebėjimo duomenys gali būti pateikti ikiteisminio tyrimo įstaigai, prokurorui ar teismui dėl jų žinioje esančių administracinių, civilinių, baudžiamųjų bylų kaip įrodymai ar kitais įstatymų nustatytais atvejais.

25. Teisėsaugos institucijų prašymu vaizdo kameromis užfiksuotas vaizdo įrašas (kopija) gali būti išduodama be vaizdo įraše užfiksuotų asmenų sutikimo.

**VI SKYRIUS**

**BAIGIAMOSIOS NUOSTATOS**

26. Vaizdo duomenys nekopijuojami ir atsarginės vaizdo duomenų kopijos nėra daromos.

27. Duomenų valdytojo darbuotojai su Aprašu supažindinami pasirašytinai ar kitu informavimo faktą įrodančiu būdu ir įsipareigoja laikytis Apraše nustatytų reikalavimų, Reglamento ir kitų asmens duomenų tvarkymą reglamentuojančių teisės aktų.

28. Duomenų subjektų teisių įgyvendinimo tvarka nustatyta Duomenų subjektų teisių įgyvendinimo Panevėžio rajono savivaldybės administracijoje tvarkos apraše.

29. Duomenų valdytojo darbuotojai ir kiti asmenys, įgalioti tvarkyti vaizdo stebėjimo duomenis, pažeidę šio Aprašo reikalavimus ir asmens duomenų tvarkymą reglamentuojančius teisės aktus, atsako teisės aktų nustatyta tvarka.

30. Aprašas peržiūrimas ir gali būti keičiamas duomenų valdytojo iniciatyva ir (arba) keičiantis teisės aktams, reguliuojantiems asmens duomenų tvarkymą.

\_\_\_\_\_\_\_\_\_\_\_\_\_\_\_\_\_

Panevėžio rajono savivaldybės teritorijoje įrengtų vaizdo stebėjimo kamerų ir jų fiksuotų duomenų naudojimo tvarkos aprašo

1 priedas

**PANEVĖŽIO RAJONO SAVIVALDYBĖS TERITORIJOJE VYKDOMO VAIZDO STEBĖJIMO VAIZDO ĮRANGA TERITORIJŲ SĄRAŠAS**

|  |  |  |  |  |
| --- | --- | --- | --- | --- |
| Eil.  Nr. | Vaizdo stebėjimo vietos adresas | Stebimos teritorijos | Stacionari/  mobili | Saugojimo trukmė |
| 1 | 2 | 3 | 4 | 5 |
| 1. | Lėvens g. 16, Karsakiškis | Seniūnijos administracinio pastato teritorija | Stacionari | 10 |
| 2. | Lėvens g. 16, Karsakiškis | Seniūnijos administracinio pastato teritorija | Stacionari | 10 |
| 3. | Lėvens g. 16, Karsakiškis | Seniūnijos administracinio pastato teritorija | Stacionari | 10 |
| 4. | Lėvens g. 16, Karsakiškis | Seniūnijos administracinio pastato teritorija | Stacionari | 10 |
| 5. | Taikos g. 2, Miežiškiai | Atliekų surinkimo konteineriai | Stacionari | 10 |
| 6. | Nevėžio g. 20, Miežiškiai | Atliekų surinkimo konteineriai | Stacionari | 10 |
| 7. | Nepriklausomybės aikštė, Naujamiestis | Aikštė | Stacionari | 10 |
| 8. | Nepriklausomybės aikštė, Naujamiestis | Aikštė | Stacionari | 10 |
| 9. | S. Nėries g. 14, Naujamiestis | Mašinų stovėjimo aikštelė | Stacionari | 10 |
| 10. | Dariaus ir Girėno g. 13, Naujamiestis | Turgaus aikštė | Stacionari | 10 |
| 11. | Pakuodžiupėnų kaimas, Paįstrio seniūnija | Atliekų surinkimo aikštelė | Stacionari | 20 |
| 12. | Juodlieknio kaimas, Paįstrio seniūnija | Atliekų surinkimo aikštelė | Stacionari | 20 |
| 13. | Paįstrio kapinės, Paįstrio seniūnija | Atliekų surinkimo aikštelė | Stacionari | 20 |
| 14. | Gegužinės g. 28, Paįstrys | Seniūnijos pastato kiemas | Stacionari | 20 |
| 15. | Gegužinės g. 28, Paįstrys | Lauko scena | Stacionari | 20 |
| 16. | Gegužinės g. 28, Paįstrys | Atliekų surinkimo aikštelė | Stacionari | 20 |
| 17. | Sodininkų bendrija  „Ekranas -2“,  Bernatoniai | Atliekų surinkimo aikštelė | Mobili | 10 |
| 18. | Laisvės g. 13, Raguva (seniūnijos pastatas) | Seniūnijos kiemas | Stacionari | 14 |
| 19. | Laisvės g. 13, Raguva (seniūnijos pastatas) | Aikštė, gatvė | Stacionari | 14 |
| 20. | Laisvės g. 13, Raguva (seniūnijos pastatas) | Aikštė, gatvė | Stacionari | 14 |
| 21. | Laisvės g. 13, Raguva (seniūnijos pastatas) | Aikštė, gatvė | Stacionari | 14 |
| 22. | Laisvės g. 13, Raguva (seniūnijos pastatas) | Aikštė, įvažiavimas | Stacionari | 14 |
| 23. | Laisvės g. 12, Raguva (Kultūros centro pastatas) | Aikštė, gatvė | Stacionari | 14 |
| 24. | Laisvės g. 12, Raguva (Kultūros centro pastatas) | Aikštė, gatvė | Stacionari | 14 |
| 25. | Laisvės g. 12, Raguva(Kultūros centro pastatas) | Aikštė, gatvė | Stacionari | 14 |
| 26. | Poilsio aikštelė prie Nevėžio upės,  Raguvos sen. | Poilsio aikštelė | Kilnojama | 14 |
| 27. | Poilsio aikštelė prie Nevėžio upės,  Raguvos sen. | Poilsio aikštelė | Kilnojama | 14 |
| 28. | Vadoklių g. 10, Ramygala | Vadoklių gatvės dalis ir automobilių stovėjimo aikštelė prie seniūnijos | Stacionari | 10 |
| 29. | Laisvės g. 2, Ramygala | Laisvės aikštė | Stacionari | 10 |
| 30. | Laisvės g. 10, Ramygala | Laisvės aikštė | Stacionari | 10 |
| 31. | Karių kapinės arba atliekų surinkimo konteineriai, Ramygala | Karių kapinės arba atliekų surinkimo konteineriai | Kilnojama | 10 |
| 32. | Ėriškių g. 8  (ant seniūnijos administracinio pastato), Upytė | Administracinio pastato fasadinė teritorija, įėjimas | Stacionari | 20 |
| 33. | Ėriškių g. 8  (ant seniūnijos administracinio pastato), Upytė | Seniūnijai priklausantis garažas | Stacionari | 20 |
| 34. | Nepriklausomybės a. (ant bažnyčios varpinės), Ramygala | Nepriklausomybės a., žiedinė sankryža | Stacionari | 20 |
| 35. | Nepriklausomybės a. (ant bažnyčios varpinės), Upytė | Panevėžio g. esančios autobusų stotelės teritorija | Stacionari | 20 |
| 36. | Upytės kapinės, Panevėžio g., Upytės seniūnija | Teritorija prie atliekų surinkimo konteinerių | Mobili | 20 |
| 37. | Linininkų g. 2 (ant ikimokyklinio ugdymo skyriaus pastato), Upytė | Upytės Antano Belazaro pagrindinės mokyklos ikimokyklinio ugdymo skyriaus teritorija | Stacionari | 20 |
| 38. | Žaibgalos g. (ant stulpo, esančio prie autobusų stotelės), Upytė | Žaibgalos g. esančios autobusų stotelės teritorija | Stacionari | 20 |
| 39. | Sabonių g. 4 (ant bendruomenės namų pastato), Upytė | Bendruomenės namų teritorija | Stacionari | 20 |
| 40. | Ramygalos g. ir Ramygalos g. 39, Sodų g. (atliekų surinkimo konteineriai) Vadokliai arba Jotainių g. (prie atliekų surinkimo konteinerių) | Atliekų surinkimo konteinerių teritorijos | Mobili | 20 |
| 41. | Didžioji g., Velžys | Atliekų surinkimo konteinerių teritorijos | Mobili | 20 |
| 42. | Keravos sodai, Velžio seniūnija | Atliekų surinkimo konteinerių teritorijos | Mobili | 20 |
| 43. | Nevėžio g. 54-1, Velžys | Seniūnijos teritorija | Stacionari | 20 |
| 44. | Nevėžio g. 54-1, Velžys | Įėjimas | Stacionari | 20 |
| 45. | Nevėžio g. 54-1, Velžys | Seniūnijos teritorija | Stacionari | 20 |
| 46. | Nevėžio g. 54-1, Velžys | Seniūnijos teritorija | Stacionari | 20 |
| 47. | Vasario 16-osios g. 27, Panevėžys. Administracijos pastato siena. | Administracijos pastato siena, automobilių stovėjimo aikštelė, įvažiavimas iš Vasario 16-osios g. ir pakeliamasis užtvaras | Stacionari | 20 |
| 48. | Vasario 16-osios g. 27, Panevėžys. Administracijos pastato siena. | Administracijos pastato siena, automobilių stovėjimo aikštelė, įvažiavimas iš A. Smetonos g. ir pakeliamasis užtvaras | Stacionari | 20 |
| 49. | Vasario 16-osios g. 27, Panevėžys. Administracijos pastato siena. | Administracijos pastato siena, automobilių stovėjimo aikštelė ir įvažiavimas į požeminį garažą | Stacionari | 20 |

\_\_\_\_\_\_\_\_\_\_\_\_\_\_\_\_\_\_

Panevėžio rajono savivaldybės teritorijoje įrengtų vaizdo stebėjimo kamerų ir jų fiksuotų duomenų naudojimo tvarkos aprašo

2 priedas

**(Informacinės lentelės (lipduko) pavyzdinė forma)**

**KAD BŪTŲ UŽTIKRINTA VIEŠOJI TVARKA, ASMENŲ IR TURTO SAUGUMAS BEI UŽKARDYTI TEISĖS PAŽEIDIMAI, TERITORIJA STEBIMA VAIZDO KAMEROMIS**



Panevėžio rajono savivaldybės administracija   
Vasario 16-osios g. 27, 35185 Panevėžys, tel. (8 45) 58 29 46

Plačiau apie vykdomą vaizdo stebėjimą:  
www.panrs.lt, el. paštu duomenuapsauga@panrs.lt